b"\n_START_ARTICLE_\nXerez Club Deportivo\n_START_SECTION_\nHist\xc3\xb2ria\n_START_PARAGRAPH_\nEl club t\xc3\xa9 els seus or\xc3\xadgens en el desaparegut Jerez Club de F\xc3\xbatbol, fundat el 1933. Despr\xc3\xa9s de jugar dues fases d'ascens a primera divisi\xc3\xb3 el club entr\xc3\xa0 en crisi. Els seus dirigents van decidir crear un club filial, el Club Deportivo Jerez, el 1942, i poc despr\xc3\xa9s, el club desaparegu\xc3\xa9._NEWLINE_L'any 1947 el Club Deportivo Jerez es rebatej\xc3\xa0 com Jerez Club Deportivo. Posteriorment, canvi\xc3\xa0 el seu nom adoptant el de Xerez Club Deportivo._NEWLINE_La temporada 1953-54 va participar per primera vegada a la Segona divisi\xc3\xb3. Durant la temporada 2001-2002, el Xerez va estar molt prop d'aconseguir l'ascens a la Primera divisi\xc3\xb3, per primera vegada en la seva hist\xc3\xb2ria, amb Bernd Schuster com a entrenador. No obstant aix\xc3\xb2, la lamentable situaci\xc3\xb3 econ\xc3\xb2mica del club, que va mantenir als jugadors sense cobrar, va influir decisivament en una caiguda estrepitosa en les \xc3\xbaltimes vuit jornades de lliga, en les quals nom\xc3\xa9s va ser capa\xc3\xa7 d'aconseguir quatre punts, desaprofitant un marge molt important de punts sobre el quart classificat. Finalment, el 19 de maig de 2002, el Xerez perdia per dos gols a un contra el Recreativo de Huelva, dient ad\xc3\xa9u definitivament a l'ascens._NEWLINE_Tot i aix\xc3\xb2 finalment la temporada 2008-2009 aconsegu\xc3\xad el preuat ascens a la Primera divisi\xc3\xb3, quedant campi\xc3\xb3 de la Segona divisi\xc3\xb3. A la m\xc3\xa0xima categoria nom\xc3\xa9s s'hi va estar un any, despr\xc3\xa9s de quedar \xc3\xbaltim classificat la temporada 2009-2010."